Spre sfârșitul lui 1985, Mircea Florian intră în studiourile „Tomis” ale Electrecord-ului pentru a înregistra albumul "Tainicul vârtej" și îi solicită lui Doru Istudor să tragă părțile de tobe. Acesta înregistrează tobele în trei zile. "Tainicul vârtej" apare pe piață abia în 1986, după ce materialul propus a fost trecut prin filtrul cenzurii comuniste. Astfel, spre deosebire de ceea ce era prezentat în spectacole, pe disc nu apar piesele „Madama Butterfly” și „As”, care au fost total interzise. În final au rămas 9 compoziții, ce au suferit modificări ale versurilor și ale manierei de interpretare vocală, din cauza cenzurii. Acest unic album al formației Florian din Transilvania este, în același timp, singurul material discografic oficial lansat înainte de Revoluție pe care apare muzicianul Doru „M.S.” Istudor.